300 nye værnepligtige mødte i dag ind på Aalborg Kaserner for at starte på en 4 måneders basisuddannelse, men der var ikke kun nye værnepligtige. Den 22-årige Bjørg Ditlevsen skulle for første gang stå i spidsen for et hold værnepligtige som nyudnævnt sergent.

- Giv agt! Velkommen. Mit navn er Sergent Ditlevsen, og jeg vil have, I tiltaler mig Sergent Ditlevsen - og ikke Hr. Sergent. Sådan startede 22-årige Bjørg Ditlevsen dagen mandag formiddag, da hun for første gang stod i spidsen for et hold nye soldater på Aalborg Kaserner. Bjørg Ditlevsen var for et år siden selv soldat i Aalborg. Hun stammer fra Slagelse men søgte til Aalborg, og efter de fire måneders basisuddannelse - det man i gamle dage kaldte værnepligten - valgte hun at forsætte på den otte måneder lange sergentuddannelse, så nu er hun tilbage på Aalborg Kaserner. - Jeg glæder mig som et lille barn til i dag, hvor jeg i praksis skal prøve, hvad jeg har lært på sergentuddannelsen, fortæller Bjørg Ditlevsen, som på sin første dag lærer de nye værnepligtige, hvordan man står ret og rør. - Jeg tror, der en leder gemt i mig, så jeg vil prøve at gå hele vejen indenfor Forsvaret og blive officer, siger Bjørg Ditlevsen, som om kort tid fylder 23 år og er flyttet i egen lejlighed i Aalborg. Og Forvaret har brug for unge som Bjørg Ditlevsen, for man vil gerne have, at flere vælger en uddannelse inden for Forsvaret. I 2020 blev der på Aalborg Kaserner udnævnt 44 nye konstabler og 21 nye officerer. 15 soldater - blandt andre Bjørg Ditlevsen - er kommet tilbage efter endt uddannelse på Sergentskolen. - Jeg er helt sikker på, jeg vil gå hele vejen. Jeg kan godt lide den her måde, man underviser på med både teori og praksis, det er jeg faldet for.